หนุนตั้งแบงก์โครงสร้างพื้นฐาน
คลังหนุนตั้งธนาคารลงทุนโครงสร้างพื้นฐานเอเชีย เตรียมขอ ครม.-สภาอนุมัติ
30 มิ.ย. 2558

คลังหนุนตั้งธนาคารลงทุนโครงสร้างพื้นฐานเอเชีย เตรียมขอ ครม.-สภาอนุมัติ
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า ได้เข้าร่วมพิธีลงนามความตกลงในการจัดตั้งธนาคารเพื่อการลงทุนในโครงสร้างพื้นฐานเอเชีย (Asian Infrastructure Investment Bank : AIIB) ที่กรุงปักกิ่ง สาธารณรัฐประชาชนจีน โดยมีประเทศสมาชิกผู้ก่อตั้ง 50 ประเทศร่วมลงนาม
ทั้งนี้ ไทยยังไม่สามารถลงนามในข้อตกลงใดๆ ได้ เพราะยังอยู่ในระหว่างดำเนินการขอความเห็นชอบตามจากคณะรัฐมนตรีและสภานิติบัญญัติแห่งชาติก่อน เนื่องจาก AIIB จะมีสถานะเป็นองค์กรระหว่างประเทศจำเป็นต้องออกกฎหมายเพื่อรองรับ ซึ่งขณะนี้กระทรวงการคลังกำลังดำเนินการเสนอเรื่องไปยังคณะรัฐมนตรี และคาดว่าจะใช้เวลาอีกประมาณ 1-2 เดือน น่าจะแล้วเสร็จ 
นายรังสรรค์ กล่าวว่า การจัดตั้ง AIIB มีวัตถุประสงค์หลักในการลงทุนเพื่อพัฒนาโครงสร้างพื้นฐานภายในภูมิภาคเอเชียในด้านต่างๆ อาทิ โครงสร้างพื้นฐานด้านพลังงาน คมนาคม และสื่อสารโทรคมนาคม เป็นต้น AIIB จึงเป็นแหล่งเงินทุนอีกทางเลือกหนึ่งของไทยและประเทศต่างๆ ในภูมิภาคเอเชียทั้งในภาครัฐและเอกชนที่ยังมีความต้องการเงินลงทุนในการพัฒนาโครงสร้างพื้นฐานสูงมาก